Gmejnje Pančicy-Kukow spěchowanske pjenjezy za přetwar horta přizwolene
Pančicy-Kukow (SN/MWj). Kaž dohodowne wobradźenje wčera bě, jako přepodachu wjesnjanosće Pančic-Kukowa Markusej Kreuzej (CDU) w Budyskim krajnoradnym zarjedźe wopismo, zo přizwola gmejnje spěchowanske srědki za přetwar bywšeje hudźbneje šule na hort. Cyłkownu inwesticiju něhdźe 525 000 eurow spěchujetej Swobodny stat Sakska a wokrjes z cyłkownje 50 procentami. W twarjenju za pěstowarnju ma něhdźe 80 hortowych městnow nastać. Mjeztym zo tam Petra Scharfowa dale swoju kuchnju wobhospodarja, dotalny młodźinski klub z domu wućehnje. Wjacore křesła su tam hižo wurumowali. W januaru chcedźa prěnje twarske dźěła wupisać. Poběhnje-li wšitko kaž předwidźane, móhli hortowe dźěći kónc lěta 2018 z tuchwilnych pinčnych rumnosćow pěstowarnje do noweho horta přećahnyć, so Markus Kreuz nadźija. Za to přichodne měsacy třěchu, wokna, fasadu, tepjenje a sanitarne rumnosće dospołnje ponowja.
bos_Latn szl_Latn